เร่งเกษตรกรกระตุ้นยอดผลผลิตกุ้งทะเลให้ได้ 4 แสนตัน ด้วยเทคโนโลยีและนวัตกรรม
นายเฉลิมชัย สุวรรณรักษ์ อธิบดีกรมประมง กล่าวระหว่างเป็นประธานในพิธีเปิดงานเสวนา หน้าฝนกับคนเลี้ยงกุ้งระนอง ว่า งานในครั้งนี้ เป็นอีกหนึ่งเวทีสัมมนาที่สำคัญสำหรับการแลกเปลี่ยนความรู้ ข้อมูลข่าวสารระหว่างเกษตรกรผู้เลี้ยงกุ้ง ภาครัฐ และภาคเอกชน เพื่อร่วมแบ่งปันข้อมูลข่าวสารและประสบการณ์ในการเลี้ยงกุ้งทะเลในด้านต่างๆ อาทิ การผลิต การตลาด เทคโนโลยีและนวัตกรรม โดยเฉพาะอย่างยิ่งการเตรียมความพร้อมของเกษตรกร ในการจัดการฟาร์มในช่วงฤดูกาลที่เปลี่ยนแปลง เพื่อลดความเสียหายและผลกระทบที่อาจเกิดขึ้นในช่วงหน้าฝนที่กำลังจะมาถึง จังหวัดระนอง ถือเป็นพื้นที่ที่มีการเพาะเลี้ยงกุ้งทะเลอย่างต่อเนื่อง และระบบโปรแกรมประยุกต์การออกหนังสือกำกับการซื้อขายสัตว์น้ำ ของกรมประมง พบว่าในปี 2564 ปริมาณผลผลิตกุ้งทะเล จังหวัดระนอง รวมกว่า 7,810 ตัน คิดเป็นร้อยละ 3 ของผลผลิตกุ้งทะเลทั้งประเทศ นอกจากนี้ ยังมีผลผลิตกุ้งกุลาดำปริมาณกว่า 310 ตัน ของผลผลิตกุ้งกุลาดำของประเทศอีกด้วย และด้วยสภาพพื้นที่ทำให้ภูมิอากาศเปลี่ยนแปลงบ่อย โดยมีฝนตกอย่างต่อเนื่อง จึงส่งผลกระทบต่อการเลี้ยงกุ้งทะเลโดยตรงนำมาซึ่งโรคกุ้งซึ่งเป็นต้นทุนแฝง ในการเลี้ยงเกษตรกรจึงต้องปรับตัวโดยการนำเทคโนโลยีและนวัตกรรมมาประยุกต์ใช้ในการเพาะเลี้ยงกุ้งทะเล เพื่อเพิ่มขีดความสามารถในการผลิตและเกษตรกรสามารถผลิตกุ้งทะเลได้อย่างมีประสิทธิภาพ โดยยังคงรักษาคุณภาพ ความปลอดภัย และไร้สารตกค้าง ไปยังผู้บริโภคได้อย่างมั่นใจและสามารถช่วยฟื้นฟูผลผลิตกุ้งทะเลของไทยให้ได้ 400,000 ตัน ภายในปี 2566 ตามเป้าหมายที่วางไว้